《高马小儿图》
宋代·龚开

华骢料肥九分臕，童子身长五尺饶。青丝鞚短金勒紧，春风去去人马骁。

莫作寻常厮养看，沙陀义儿皆好汉。此儿此马俱可怜，马方三齿儿未冠。

天真烂漫好容仪，楚楚衣装无不宜。岂比五陵年少辈，胭脂坡下斗轻肥。

四海风尘虽已息，人才自少当爱惜。如此小儿如此马，它日应须万人敌。

老夫出无驴可骑，乃有此马骑此儿。呼儿回头为小驻，停鞭听我新吟诗。

儿不回头马行疾，老夫对之空啧啧。

作者简介：宋淮阴人，字圣予，号翠岩，一号龟城叟。尝与陆秀夫同居广陵幕府。理宗景定间为两淮制置司监官。宋亡不仕。家甚贫，坐无几席。精于经术，工诗文、古隶，善画人物、山水。